**Høringssvar fra Grundejerforeningen Sandklitten, Kjul Strand.**

**Temaplan for sommerhusområder i Hjørring Kommune**.

Grundejerforeningen Sandklittens bestyrelse er meget tilfreds med at Hjørring Kommune udarbejder en temaplan for kommunens sommerhusområder, sådan at overordnede retningslinjer og rammer for fremtidig planlægning for sommerhusområder sikres bedst muligt – og sådan at efterspørgsel efter arealer til store sommerhuse derefter kan indarbejdes uden at belaste eller ødelægge eksisterende områders kvaliteter og karakter.

I sammenhæng med temaplanens tilblivelse vil vi opfordre til, at Hjørring kommune sikre at sommerhusområdernes plangrundlag opdateres, så det følger med tidens krav.

Vi finder det positivt, at Hjørring Kommune baserer planlægningen af temaplanen på de anbefalinger, der anføres i det rådgivende ingeniørfirma Niras´ rapport. Det er vores opfattelse, at rapporten er grundig, gennemarbejdet og nuanceret, og at de vigtigste facetter er inddraget i undersøgelser og analyser og indgår i rapportens konklusioner og anbefalinger.

Bestyrelsen i Grundejerforeningen Sandklitten ser med stor tilfredshed på, at rapporten vurderer Kjul-området som sårbart over for yderligere bebyggelse og forandring, da det potentielt vil forringe kvaliteten af biodiversiteten. Vi er enige i den konklusion.

Området er oprindeligt naturområde og nu levested for flere rødlistede arter. I samarbejde med bl.a. Hjørring Kommune arbejder vi løbende og målrettet med, at pleje naturarealerne i området - og vi kan se at det virker!

Bestyrelsen hæfter sig også ved, at rapporten peger på, at evt. implementering af store sommerhuse i Kjul-området - og den medfølgende aktivitet, vil forstyrre roen og ændre den eksisterende rolige og private karakter. Den vurdering kan vi fuldt ud tilslutte os.

Vi ønsker, at der udarbejdes supplerende planlægningsgrundlag for Kjul Strand-området, således at myndigheder fremadrettet bedre kan regulere husstørrelser. Dette forhold er efter vores opfattelse ikke tilstrækkeligt reguleret i dag.

Endelig gør vi opmærksom på, at oplysningerne om Kjul i rapportens bilagsmaterialets side 8, efter vores opfattelse *ikke* er retvisende. Der kan inden for det opmærkede felt ikke ske en 79% stigning i bygningsmassen, idet en betydelig del af det opmærkede felt er omfattet af klitfredning.

Kjul d. 10.oktober 2022

På bestyrelsens vegne

Keld Virenfeldt, formand.